પેમેન્ટ સર્વિસ અંગેના ડેટા ભારતમાં જ રાખવાની ડેડલાઇન 15 ઑક્ટોબર પૂરી થઈ છે. હવે કોઈ પણ કંપની જેમણે લોકલાઇઝેશન નહી કર્યું હોય તે ભારતમાં પેમેન્ટ સર્વિસ આપી શકશે નહી. પેટીએમ અને વોટ્સઅપ જેવી કંપનીઓએ અગાઉથી જ આ માટે તૈયારી કરી લીધી હતી. બંને કંપનીના પ્રવક્તાઓએ કહ્યું છે કે તેમણે ડેટાને ભારતમાં જ રાખવા માટેની વ્યવસ્થા કરી છે. આ બેમાંથી જોકે અત્યારે માત્ર પેટીએમની સર્વિસ જ ફન્ક્શનલ છે. વોટ્સએપની પેમેન્ટ સર્વિસનું હજી ટેસ્ટિંગ ચાલી રહ્યું છે. બીજી બાજુ ગૂગલ આમાં મોડું પડ્યું છે અને 15 ઑક્ટોબરની ડેડલાઇન ચૂકી ગયું છે. ગૂગલ કંપનીના સીઈઓ તરીકે અત્યારે ભારતીય સુંદર પીચાઈ છે. તેમણે ભારત સરકારને પત્ર લખીને જણાવ્યું હતું કે ડેટાની આપલે વિશ્વભરમાં મુક્ત રીતે થતી રહેવી જોઈએ. ગૂગલને મુક્ત બજારમાં વધારે રસ છે, કેમ કે દુનિયાની 95 ટકા બજાર તેના કબજામાં છે. ચીન જેવા દેશને બાદ કરતાં ગૂગલ વિના કોઈનો ઉદ્ધાર નથી.